**Konferencija o ulozi mjesnih zajednica u**

**BiH i šire**

***25-27.10.2022***

U sklopu druge faze projekta “*Jačanje uloge mjesnih zajednica u Bosni i Hercegovini*” (MZ Projekta) kojeg zajednički finansiraju Vlada Švicarske i Švedska, a implementira Razvojni program Ujedinjenih nacija (UNDP) 26. i 27. oktobra, 2022. godine je održana konferencija u Neumu o ulozi mjesnih zajednica u Bosni i Hercegovini (BiH), regiji i šire.

Tokom konferencije, koja je okupila 241 osobu, predstavnici/e 141 mjesne zajednice (MZ) i preko 40 jednica lokalne samouprave koji učestvuju u MZ projektu, razmijenili su iskustva i mišljenja o ulozi, funkcijama i uslugama koje mjesne i lokalne zajednice pružaju svojim građanima. Konferenciji su prisustvovali i predstavnici saveza opština/općina i gradova iz BiH ali i predstavnici Stalne konferencije opština i gradova iz Republike Srbije, Gradske uprave Rijeka, Gradske uprave Ljubljana (putem video poruke), Saveza gradova i regija Bugarske (putem video poruke), te predstavnici Švicarske i Švedske.

U uvodnim obraćanjima predstavnika Projektnog odbora MZ projekta, gdina. Hamzabegovića, predstavnice Švedske, gđe. Gibson Smedberg, predstavnice Švicarske vlade, gđe. Zarić, te predstavnice UNDP-a gđe. Nedera, posebno je istaknuto da se u mjesnim zajednicama odvija stvarni život te da prava demokratija uključuje građane na svim niovima vlast. Podcrtano je da uključivanje građana iako ponekad predstavlja izazov može se pospješiti kroz djelovanje mjesnih zajednica koje mogu i trebaju biti spona između građana i lokalnih vlasti. Unapređenje usluga na lokalnom nivou a time i unapređenje kvalitete života građana ovisi o građanskom učešću i djelovanju a ***jake mjesne zajednice doprinose povećanju učešća građana u procesima donošenja odluka na lokalnom nivou***. Kao poseban fokus su istaknuti povećano učešće žena u djelovanju i radu mjesnih zajednica ali i svih marginaliziranih grupa što predstavlja poseban fokus projekta “Jačanje uloge mjesnih zajednica u BiH”. Projekat je kroz svoje djelovanje od 2016. godine doprinijeo poboljšanoj kvaliteti života oko 280,000 građana kroz realizaciju prioritetnih projekata koje su građani sami birali kroz forume organizovane u mjesnim zajednicama. Kroz dalje ativnosti do 2024. godine Projekat će ostvariti korist za ukupno 400,000 građana.

Učesnici konferencije su nakon uvodnih obraćanja, imali priliku da pogledaju video: „***Retrospektiva: Jačanja uloge mjesnih zajednica od 2016. do danas****“* sa osvrtom predstavnika partnerskih jedinica lokalne samouprave (JLS) i mjesnih zajednica (MZ) na ostvareni napredak u jačanju uloge mjesnih zajednica od početka MZ projekta do danas.

Kroz djelovanje MZ projekta koji je je započeo 2016. godine kao inicijativa za oživljavanje mjesnih zajednica za premošćivanje jaza između lokalnih zajednica i jedinica lokalne samouprave i poboljšanje kvaliteta života građana BiH postignuti su značajni rezultati:

* 23.000 ljudi učestvovalo je na forumima građana koji su odlučivali o prioritetima lokalnog razvoja,
* Realizovan je ukupno 61 prioritetni projekat asfaltiranja, što je rezultiralo sa 17 kilometara novih ili renoviranih lokalnih puteva,
* Rekonstruisano je 50 dečijih igrališta,
* Zamijenjeno je i modernizovano 98 kilometara javne rasvjete,
* Ukupno je renoviran ili izgrađen 31 sportski objekat za 123.374 korisnika,
* Nastala je nova vizija razvoja mjesnih zajednica kao rezultat konsultativnog procesa u kojem je učestvovalo više od 2.500 ljudi,
* Nova vizija MZ je prilagođena kontekstu 41 opštine/općine i/ili grada kroz konsultativne procese u kojima je učestvovalo oko 2.900 ljudi, od kojih su 40% bile žene.

Link na video sa do sada postignutim rezultatima na MZ projektu se nalazi u nastavku: <https://youtu.be/3L-Z8AWWfas>

Konferencijom su u daljem radu obuhvaćene dvije panel diskusije:

* ***Značaj kreiranja politika i regulatornog okvira za poboljšano funkcionisanje mjesnih zajednica*** na kojim su predstavnici/ce saveza opština/općina i gradova FBiH i RS zajedno sa predstavnicima/cama iz partnerskih jedinica lokalnih samouprava Tešnja, Breze, Modriča, Banja Luke i Žepča diskutovali o metodologiji rada mjesnih zajednica, lokaliziranoj viziji mjesnih zajednica i operativnim planovima, ***te istaknuli važnost ujednačenog pristupa rada prema svim mjesnim zajednicama kroz usvajanje metodologije i nove vizije MZ prilagođene svakoj JLS ponaosob***. U sklopu prve panel diskusije naglašeno je da izmjene regulative na lokalnom nivou trebaju pratiti izmjene regulative na entitetskom nivou. Istaknuta je važnost operativnih planova koji doprinose realizaciji nove vizije MZ ali je, također, naglašeno da suštinske promjene ne mogu doći preko noći te da je za uspješnu realizaciju operativnih planova nove vizije potrebno adekvatno planirati i ljudske i materijalne resurse.
* U diskusiji oko prioriteta mjesnih zajednica i njihovog finansiranja navedeni su dobri primjeri iz prakse vezano za uključivanje prioriteta u plan kapitalnih investicija. Naglašeno je i da problemi koji se javljaju u mjesnim zajednicama su suštinski isti bez obzira na različit status mjesnih zajednica u FBiH i RS što navodi na zaključak da pravni status mjesnih zajednica nije ključni faktor u funkcionisanju mjesnih zajednica. Neformalna i formalna udruženja građana ali i učešće, odnosno sufinansiranje građana u realizaciji prioriteta su navedeni kao pozitivni primjeri za rješavanje svakodnevnih problema građana. Kao jedna od mogućnosti za realizaciju prioriteta mjesnih zajednica su navedeni finansijski mehanizmi organizacija civilnog društva kroz definisanje posebnih kriterija pri čemu je i dijaspora navedena kao jedan od potencijalnih izvora finansiranja. Realizacija prioriteta koje su izglasali građani podiže nivo povjerenja od strane građana u mjesnu i lokalnu samoupravu dok transparentnost pomaže u osiguravanju alternativnih izvora finansiranja lokalnih prioriteta. Među ključnim izazovima u dobrom funkcionisanju mjesnih zajednica navedeni su:

* komunikacija mjesnih zajednica sa građanima kao najbitniji segment u njihovom radu pri čemu je izazov motivisati građane da se uključe u što je moguće većem broju,
* različiti kapacitet mjesnih zajednica kako materijalni tako i ljudski što navodi na zaključak da i pristup prema mjesnim zajednicama treba biti prilagođen,
* komunikacija između mjesnih zajednica i jedinica lokalne samouprave je jedan od izazova i ta komunikacija mora biti dvosmjerna,
* povećanje učešća žena i mladih u radu mjesnih zajednica je genralni izazov pri čemu je kao katalizator većeg učešća naveden društveni centar i njegove komplementarne aktivnosti,
* depolitizacija mjesnih zajednica je jedan od većih izazova pri čemu je potrebno promovirati značaj savjeta mjesnih zajednica kako bi se građani motivirali da i sami uzmu učešće u radu savjeta, odnosno da se angažuju na izborima za mjesne zajednice.

*U konačnici je zaključeno da su mjesne zajednice vezivno tkivo društva i da se trebaju promatrati kao produžena ruka jedinica lokalne samouprave. Rad mjesnih zajednica će se i ubuduće uveliko zasnivati na volonterizmu ali je važno da se rad mjesnih zajednica prepozna kroz određeno finansiranje svakodnevnih troškova ali i minimalne naknade za rad članova savjeta.*

* ***Uloga mjesnih zajednica u regiji i šire je bila tema druge panel diskusije*** na kojoj su predstavnici/ce iz Slovenije, Bugarske, Hrvatske, Švicarske, i Srbije podijelili iskustva vezana za regulatorne okvire, status i ulogu lokalnih i mjesnih zajednica u njihovim zemljama, načine na koje se lokalne i mjesne zajednica uključuju u procese planiranja, načine finansiranja lokalnih i mjesnih zajednica i njihovih prioriteta, te mogućnosti privlačenja EU sredstava za finansiranje prioriteta.

U uvodnom dijelu druge panel diskusije, putem video poruke prezentiran je pregled uloga jedinica lokalne samouprave (JLS) u Bugarskoj koja još uvijek zaostaje za indeksom Evropske Unije o centralizaciji i autonomiji rada JLS. Značajan pomak u radu bugarskih JLS jeste što su JLS postale jedna od glavnih partnera za programiranje EU sredstava iako je fiskalna autonomija JLS još uvijek izrazito niska pri čemu se JLS finansiraju 70% sa državnog nivoa i nemaju dovoljno uticaja na raspodjelu ovih sredstava.

Panelisti iz Grada Rijeka, Republike Srbije i Grada Ljubljana su pojasnili regulativni okvir za mjesnu samoupravu i način organizacije te funkcionisanja mjesne samouprave. U diskusiji se istakao inovativan način finansiranja programa mjesnih odbora u Gradu Rijeka gdje se trenutno za takve programe izdvaja 10% od komunalnih naknada koje idu za male komunalne akcije, o kojima suvereno odlučuju mjesni odbori u konsultaciji sa građanima. U daljim izlaganjima panelista se izvlači zaključak da su iskustva iz 3 navedene zemlje regiona ista kada se govori o osiguranju veze između JLS i mjesnih odbora, odnosno mjesnih zajednica u formi referanata ili sekretara mjesnih zajednica koji su uposlenici JLS i predstavljaju dobar mehanizam za osiguranje veze između grado/načelnika, vijeća ili svajeta mjesnih odbora/zajednica i građana. Nakon uključivanja predstavnika Švicarske u diskusiju došlo se i do zaključka da je rad mjesnih odbora uglavnom organizovan na volonterskoj osnovi pri čemu Grad Rijeka osigurava simboličnu naknadu za članove vijeća mjesnih odbora ali u osnovi mjesna samuprava podrazumijeva volonterski rad za opće dobro. Također, je na osnovu iskustava iz Švicarske i iskustava iz Grada Rijeka ali i Republike Srbije evidentno da mjesni odbori/mjesne zajednice, obzirom da podrazumijevaju volonterski rad, nemaju kapacitete za provođenje projekata te je za proces javnih nabavki i realizaciju projekata uglavnom zadužena jedinica lokalne samouprave.

Predstavnici Grada Rijeka i Švicarske su naglasili da pored konsultacija sa građanima kroz mjesnu samoupravu postoje i mnogi drugi mehanizmi putem kojih građani učestvuju u donošenju odluka na lokalnom nivou. U Švicarskoj takvi mehanizmi postoje i na višim nivoima vlasti kao što je kantonalni.

Posebno je podcrtan transparentan rad mjesnih odbora u Gradu Rijeka pri čemu se svaki sastanak vijeća mjesnih odbora pažljivo bilježi a zapisnici javno oglašavaju.

Kad je riječ o saradnji mjesnih zajednica i organizacija civilnog društva, učešće civilnog društva je osigurano kroz različite komisije koje odlučuju o programima koji se realiziraju u mjesnim zajednicama/odborima dok je u Švicarskoj učešće civilnog sektora obezbijeđeno direktno kroz sam rad mjesnih zajednica. Istaknuta je važnost civilnog sektora u npr. pisanju programa ili projekata koji se implementiraju u mjesnim zajednicama ali i u procesima odlučivanja o prioritetima koji će se realizirati. U Gradu Rijeka postoji i poseban finanijski mehanizam koji je dostupan organizacijama civilnog društva, mjesnim odborima i ostalim akterima za uređivanje javnih površina koji se pokazao vrlo uspješnim.

Kao generalni zaključak druge panel diskusije se nameće da je rad mjesne samouprave kako u zemljama iz regije tako i šire organzovan na volonterskoj osnovi. Pored mjesne samouprave koja sama po sebi predstavlja mehanizam za učešće građana u zemljama koje su učestvovale u panel diskusiji evidentno postoje i drugi mehanizmi za sudjelovanje građana u procesima odlučivanja kako na nivou JLS tako i na višim nivoima. Mjesna samouprava djeluje kao katalizator prioriteta i osigurava sponu između građana i vlasti ali nema ulogu u direktnoj implementaciji projekata na terenu što je uglavnom obaveza općinskih i gradskih vlasti.

Predstavnici/ce mjesnih zajednica i JLS imali su i priliku da kroz rad organizovan u deset grupa diskutuju i razmijene iskustva o temama koje se odnose na organizaciju i funkcionisanje mjesnih zajednica. U okviru tema koje su bile predmet diskusija doneseni su slijedeći zaključci:

1. **Upravljanje društvenim centrima (DC) -**  Učesnici su istaknuli da je društveni centar mjesto koje građanima omogućava pristup i razmjenu informacija, mogućnost druženja kao i ostvarivanja saradnje, te mjesto koje može doprinijeti jačanju zajednice na lokalnom nivou. Učesnici su diskutovali i o najboljim modelima upravljanja te zaključili da je saradnja na nivou druševeni centar- JLS- NGO neophodna, korisna i obavezna te s tim u vezi bi društvenim centrima trebali zajednički upravljati jedinica lokalne samuprave, sekretar -MZ menadžer, uposlena osoba, predsjednik savjeta, volonter uz minimalnu naknadu i nevladine organizacije. Učesnici su, takođe, diskutovali o vještinama koje je neophodno da posjeduje menadžer DC a to su fleksibilnost, komunikativnost, kreativnost, socijalna osvjestenost, iskustvo u radu sa nevladinim sektorom, znanje u oblasti pisanje projekata te da je informatički pismen. Kako bi se osigurala održivost predloženo je da se prostorije društvenog centra iznajmljuju uz naknadu, da JLS objavljuje javni poziv za nevladine organizacije čije aktivnosti će se realizovati u prostorijama društvenog centra, te da dijelom održavanje bude finansirano i od strane JLS.
2. **Učešće žena u radu MZ i na forumima građana -** Poseban akcenat stavljen je na nužnost povećanja učešća žena u radu mjesnih zajednica kroz različite aktivnosti uključujuči edukaciju i tematske razgovore sa predstavnicima mjesnih zajednica kao i saradnju sa postojećim udruženjima žena. Takođe, zaključeno je da je potrebno raditi na saradnji sa gender komisijama i povećanju njihove vidljivost na nivou jedinica lokalnih samouprava.
3. **Realizacija prioriteta MZ definisanih na forumima građana –** Učesnici su naglasili bitnost komunikacije, odnosno razvijanja i unapređenja komunikacije na relaciji građani- mjesne zajednice kao ključnog elementa u adresiranju izazova s kojim se građani susreću. S tim u vezi istaknuli su da je forum građana značajan mehanizam za detektovanje problema (prioriteta) kao i rješavanje istih. Kao izazov istaknut je nedostatak povratnih informacija nakon dostavljanja zapisnika sa foruma kao i uključenosti predstavnika MZ u nadzoru radova prilikom realizacije projekata.
4. **Primjena MZ metodologije u MZ koje direktno ne učestvuju u MZ projektu –** Učesnici su zaključili da MZ metodologija daje okvir za bolje i aktivnije učešće MZ u radu, te jasne smjernice djelovanja.

Takođe, istaknuli su da bi bilo korisno raditi i na ujednačavanju pristupa rada i u nepartnerskim JLS, te je predloženo da partnerske jedinice lokalnih samouprava rade na prenosu znanja na nepartnerske kako bi i one mogle primijeniti MZ metodologiju. Kao rizik istaknut je kapacitet jedinica lokalnih samouprava za prenos znanja/dobrih praksi. Takođe, istaknuto je da su u nekim JLS potrebne dodatne obuke o primjeni metodologije u MZ.

1. **Aktivizam i volonterizma u MZ -** Ukazana je potreba povećanja aktivizma odnosno poticanja građana na veće učešće na volonterskoj osnovi kroz simboličke naknade. Takođe, učesnici su i u ovom segmentu aktivizma i volonterizma naglasili potrebu povećanja učešća žena.

Na kraju prvog dana konferencije, prikazan je i video: „***Perspektiva: Jačanje uloge mjesnih zajednica do 2024. god*.**“ sa pregledom aktivnosti predviđenih kroz MZ projekat do 2024. godine i osvrtom predstavnika i predstavnica općina, gradova i partnerskih mjesnih zajednica na potrebnu podršku u budućnosti. U videu je istaknuto da je za buduće djelovanje MZ važna saradnja sa građanima u svakom aspektu kao i prepoznavanje stvarnih problema građana, određivanje prioriteta i implementacija istih ali i uključenost samih građana i povećan stručni angažman onih koji treba da doprinesu kvaliteti života građana u mjesnim samoupravama. Takođe, spomenuti su i daljnji planovi unaprijeđenja rada MZ kako kroz nove vizije razvoja mjesnih zajednica tako i kroz operativne ili akcione planove razvoja mjesnih zajednica, sa posebnim fokusom na prenošenje metodologije na sve mjesne zajednice a ne samo one koje učestvuju u MZ projektu kako bi se radilo na jedan sistematizovan i kvalitetan način. To bi u konačnici doprinjelo povratku povjerenja u institucije, poboljšalo uslove života za sve, te minimiziralo odlazak ljudi van granica BiH.

Link na video o daljim aktivnostima na jačanju uloge mjesnih zajednica se nalazi u nastavku: <https://youtu.be/z00qVO6lopw>

Za učesnike konferencije, drugi dan su održana dva seminara:

* Prvi seminar bio je organizovan za načelnike i gradonačelnike na temu: ***Vještine promocije i zagovaranja*** na kojem je prezentovana upotreba novih alata komunikacije sa fokusom na ulogu mjesnih zajednica kao komunikacijskog kanala, odnosno spone između građana i opština/općina i gradova. Tokom seminara predstavljeni su elementi komunikacijske strategije koje je potrebno unaprijediti kako bi komunikacija između građana i mjesnih zajednica, odnosno mjesnih zajednica i jedinica lokalnih samouprava bila bolja, a koji uključuju javne konsultacije i rasprave, forume građana, veću upotrebu digitalnih medija i društvenih mreža kao i mainstream medija. Pored toga, predstavljena je i medijska regulativa, kao i mogućnosti ulaganja pritužbi na novinarsko izvještavanje. Tokom seminara se razvila vrlo zanimljiva dvosmjerna komunikacija između načelnika/gradonačelnika i predstavnika medija vezano za (ne)adekvatno medijsko djelovanje i izvještavanje. Posebno je korisno bilo što su u organizaciju seminara bili uključeni i predstavnici javnih servisa (RTRS) i privatnih medija (Bljesak.info), te su mogli dati dodatna objašnjenja i konkretan „feedback“ o medijskom praćenju određenih događaja u JLS.

***Kao zaključak prvog seminara se nameće potreba za dodatno organizovanim radionicama između medija i jedinica lokalne samouprave kako bi se što bolje razumjele međusobne potrebe i očekivanja. Također, obzirom da je primarna namjena seminara trebala biti usmjerena na vještine zagovaranja i promovisavnja nove vizije MZ, MZ projekat će u narednom periodu organizovati seminare koji će će biti usmjereni na izgrađivanje zagvaračkih vještina grado/načelnika.***

* Drugi seminar za predstavnike MZ i koordinatore MZ projekta održan je na temu: ***Korištenje revitalizirane web platforme mjesnih zajednica (online mreža praktičara)*** na kojem je kroz praktičnu primjenu predstavljena nova web platforma za MZ, te su učesnici imali priliku da kreiraju svoje profile i podijele primjere dobre prakse iz svojih MZ čime je platforma obogaćena sa 20 novih priča. Cilj revitalizirane web platforme jeste da se omogući šire učešće MZ praktičara u jačanju uloge mjesnih zajednica u BiH kroz razmjenu značajnih dokumenata i dobrih praksi te sticanje novih znanja putem virtuelnog portala koji je je dostupan 24 sata svaki dan. Opredjeljenje MZ projekta je da u narednom periodu intenzivno radi na izgradnji zajednice MZ praktičara.

***Učesnici drugog seminara su u zaključku naglasili potrebu za širim predstavljanjem web platforme što će svakako biti učinjeno kroz Mrežu praktičara koju vode entitetski savezi opština/općina i gradova.***

Na kraju konferencije, učesnici i učesnice su imali priliku da iznesu i napišu svoje utiske sa konferencije i seminara, a neki od njih su navedeni ispod.

Ključni utisci sa konferencije:

* Ukupan utisak je odličan i pored velike brojnosti učesnika/ca, odabrani su panelisti koji zaista mogu prenijeti znanje i iskustvo
* Poseban utisak je ostavilo iskustvo funkcionisanja MZ unutar JLS Žepče
* Konferencija jako dobra, odlična diskusija, dobar odabir govornika/panelista
* Manjak komunikacije sa drugim JLS, nedostajalo je zajedničko druženje svih učesnika/ca
* Prvi dan konferencije- previše vremena je utrošeno na iskustva iz drugih država, bolje bi bilo da je fokus bio na razmjeni iskustva učesnika/ca konferencije
* Zanimljivo i interesantno, odlično druženje, savršena organizacija i mjesto održavanja
* Vrlo edukativno za mlađu populaciju, jer težimo ka digitalizaciji i modernizaciji
* Vrlo pozitivno iznenađena, konferencija ispunila i više od očekivanog
* Posebno izdvajam rad u grupama zbog razmjene mišljenja i iskustva sa drugima, te samim tim učenje od drugih
* Jako pozitivna stvar jer je uspostavljena komunikacija između mjesnih zajednica
* Mnogo primjera iz drugih JLS, razmjene iskustva, mišljenja i ideja za nove projekte
* Mnogo ideja i primjera kako uključiti marginalizovane grupe u rad foruma građana, mnogo primjera za uključivanje žena u rad MZ i projekte
* Potrebno je još ovakvih konferencija za usvajanje novih znanja i razmjenu iskustava koja mogu unaprijediti rad MZ
* Jako dobro organizovano, dnevni red dobro raspoređen, sve pohvale za ideju i za organizovanje ovakve vrste konferencije, interaktivno učešće svih prisutnih
* Oduševljena sam pozitivnim primjerima iz prakse
* Organizacijski haotično prilično, nedovoljno informacija/uputa učesnicima/cama, nedostajalo je više strukturirane diskusije kako bi se razgovaralo o mogućim strategijama za rješavanje problema
* Cjelokupni utisak je dobar, postoje određeni nedostaci: loše tempirano vrijeme- period za lokaciju, i putni troškovi su neadekvatno raspoređeni, treba učesnike/ce na neki način dodatno motivisati
* Konferencija na visokom nivou
* Impresivan odziv članova odbora MZ i grado/načelnika, veoma korisni inputi i iskustva načelnika iz BiH i gostiju, posebno iz Grada Rijeke (HR)
* Najviše ocjene za izbor tema, korisna iskustva, malo više fokusa na samokritičnost i probleme, smanjiti obim „općih tema“, više interakcije o konkretnim temama, odličan projekat i velika prilika- ko je želi iskoristiti
* Uočio sam da se mnogo razlikuje praksa u MZ u RS-u u odnosu na FBiH

Ključni utisci sa seminara o vještinama zagovaranja:

* Dinamičan, koristan, pozitivan, edukativan, odličan
* Veoma dobro urađen i koristan razgovor o radu sa medijima i odnosu prema MZ
* Moderatori dobro pripremljeni, seminar je bio kratak, nedostajalo još vremena
* Seminar za načelnike- komunikacija dobra tema, odlične diskusije i moderatori, manje teorije o opštim stvarima
* Veoma korisni inputi novinara/urednika iz privatnog medija (portal Bljesak) i javnog servisa o medijskom nastupu

Ključni utisci sa seminara o web platformi

* Posebno ističem platformu koja u pozitivnom smislu može pomoći radu MZ
* Profilirati učesnike/ce po IT znanju
* Najkorisniji i najzanimljiviji dio je bio upravo seminar i rad u grupama
* Naučene i usvojene ključne stvari kada je u pitanju primjena dobrih praksi u drugim JLS i MZ i unutar njih
* Efikasno osmišljena platforma i nešto što je odavno bilo potrebno zbog povezivanja MZ unutar BiH, posebno bih istakla e-learning na platformi
* Web platformu vidim kao mogućnost dalje upotrebe iste, kao i za razmjenu iskustava sa drugim MZ, pronalaska partnera za realizaciju zajedničkih projekata sa drugim MZ pri konkurisanju kod stranih donatora i finansijskoj pomoći od dijaspore
* Potrebno je edukovati predsjednike MZ kako i na koji način mogu iskoristiti medije u pozitivnom smislu
* Web platforma je sjajan način da razmijenimo iskustva sa drugim MZ, kako bi unaprijedili rad i prevazišli izazove sa kojima se susrećemo u radu u MZ
* Potreban je priručnik o korištenju platforme
* Smatram da je upoznavanje članova/ica savjeta MZ sa novim tehnologijama odlična ideja, brine me što mnogo mladih iz moje MZ odlazi/raseljava se i što ostaje starije stanovništvo

*Sveukupni utisak je da je konferencija ispunila svoju svrhu te da je bila nužno potrebna radi jačanja zajednice praktičara mjesnih zajednica. MZ projekat će u narednom periodu nastojati i dalje jačati vezu između partnerskih MZ i JLS kroz razmjenu iskustava i iznalaženje inovativnih rješenja za probleme s kojima se MZ i JLS susreću u radu mjesne samouprave.*

Anex I

Linkovi na video obraćanja tokom konferencije:

* Gosp. **Amir Crnojević**, predsjednik Vijeća mjesne zajednice, Grad Ljubljana <https://www.youtube.com/watch?v=Wi3xJP_TRFU>
* Gosp. **Nils Munthe**, službenik u Odjelu za demokraciju, Švedski savez lokalnih vlasti i regija: <https://www.youtube.com/watch?v=I1Lyc4dQT_o>
* Gđa. **Yana Docheva**, direktorica međunarodne saradnje, Nacionalni savez opština Republike Bugarske

<https://www.youtube.com/watch?v=64qgL0jUySk>